Beurtkragvooruitsigte bring effense verligting(Argieffoto) Beurtkrag is van vanoggend (Donderdag) na fase 4 verlaag nadat fase 5 al sedert die naweek gegeld het. Volgens Eskom geld fase 4 van Donderdag 05:00 en sal dit tot Sondagoggend om 05:00 van krag wees voordat daar na fase 3 beweeg sal word. Dié fase sal dan geld tot Eskom weer enige verandering aankondig. Fase 5-beurtkrag is Saterdag ingestel nadat ŉ opwekkingseenheid elk by die Hendrina-, Kendal- en Kriel-kragstasie opgepak het en Koeberg se eenheid 1 vir opknappingswerk afgeskakel is. Sedert Dinsdagoggend is ŉ opwekkingseenheid elk by die Camden-, Kriel-, Majuba, Matla- en Duvha-kragstasie uit bedryf gestel vir beplande instandhouding en herstelwerk. Daar het verder vertragings plaasgevind om ŉ opwekkingseenheid elk by die Arnot-, Duvha- en Hendrina-kragstasie weer in bedryf te stel wat tot die beperking in opwekkingsvermoë bygedra het. ŉ Opwekkingseenheid elk is by Grootvlei-, Camden-, Kriel- en Majuba-kragstasie weer in bedryf gestel. Tans is 6 618 MW weens beplande instandhouding nie beskikbaar nie terwyl ŉ verdere 15 996 MW nie beskikbaar is nie weens opwekkingseenhede wat onklaar geraak het. Eskom het die publiek versoek om die gebruik van elektrisiteit te verminder en geduld en verdraagsaamheid te beoefen in hierdie moeilike tydperk. “Beurtkrag word slegs as ŉ laaste uitweg geïmplementeer in die lig van die tekort aan opwekkingskapasiteit en om aandag te gee aan onderbrekings.”